रावतभाटा.कोटा। 10वीं में नंबर कम होने के कारण जिस बच्चे को सेंट्रल स्कूल के साइंस सेक्शन में एडमिशन नहीं मिला, उसे जर्मनी की यूनिवर्सिटी में इस बार ‘स्टूडेंट ऑफ द ईयर’ चुना गया है। इससे एक बार फिर साबित हो गया कि असफलता से सबक लिया जाए तो सफलता आपके कदम चूमेगी।
रावतभाटा के परमाणु बिजलीघर में फोरमैन के पद पर काम कर रहे सगीर अहमद के बेटे मजहर अहमद खान जर्मनी के ड्रार्मस्टूट यूनिवर्सिटी में मास्टर ऑफ साइंस कम्युनिकेशन में फस्र्ट ईयर स्टूडेंट हैं। मजहर ने 10वीं तक परमाणु ऊर्जा केंद्रीय स्कूल में पढ़ाई की, लेकिन 62 फीसदी अंक होने से उसे यहीं 12वीं की विज्ञान शाखा में एडमिशन नहीं मिल पाया।
इस पर उसने रावतभाटा के सरकारी सीनियर सेकंडरी स्कूल में पढ़ाई की। और फिर जयपुर से बीटेक किया। इसी दौरान जर्मन भाषा की पढ़ाई की और स्कॉलरशिप के लिए परीक्षा दी। इस पर उसे जर्मनी की यूनिवर्सिटी में मास्टर डिग्री के लिए 36 लाख रुपए की स्कॉलरशिप मिली।
क्यों चुना गया सर्वश्रेष्ठ
यूनिवर्सिटी में हुई परीक्षा और प्रजेंटेशन में 22 देशों के स्टूडेंट्स में मजहर अहमद अव्वल रहा। यही नहीं विश्वविख्यात रिसर्च वेल लैब में इंटर्नशिप के लिए उसका चयन किया गया है। अगले माह मजहर फ्रांस के इयोरोकोम रिसर्च सेंटर में मास्टर थीसिस करने के लिए जर्मनी से रवाना होंगे। खबर मिली तो मजहर के पिता सगीर अहमद और मां कमरुन्निशा की खुशी का ठिकाना नहीं रहा। जर्मन अखबारों में मजहर को लेकर कई इंटरव्यू भी प्रकाशित हुए हैं।
hin_Deva hin_Deva hin_Deva hin_Deva hin_Deva